**Tlačová správa Považského múzea**

**To, čo mám skutočne rád v Sobášnom paláci v Bytči**

Žilina, 18. 6. 2024

V Sobášnom paláci v Bytči sa bude nachádzať výstava s názvom To, čo mám skutočne rád, ktorú organizuje Považské múzeum pri príležitosti 70. narodenín zberateľa, veteránistu a záhradného architekta Jozefa Janiša. Výstava priblíži jeho zberateľskú záľubu a ponúkne rôzne druhy spoločenských hier s dopravným zameraním či ukážky projektantskej činnosti v oblasti záhradnej a krajinnej architektúry. Okrem toho bude formou panelov a modelov prezentovaná história značky Aero ako dôkaz konštruktérskej zručnosti v období 1. československej republiky. Najväčším lákadlom bude určite skutočný automobil Aero 30.

Jozef Janiš je dlhoročným spolupracovníkom Považského múzea. *„Spoločnými silami sme predstavili a oživili projekt automobilky Súľov v Bytči-Hrabovom a do Múzea dopravy v Rajeckých Tepliciach poskytol viacero zaujímavých exponátov. Vždy, keď objaví možno i drobný priekopnícky projekt našich predkov, dôkaz ich umnosti a šikovnosti, neváha sa s ním podeliť. Výstava je teda pestrou ukážkou jeho úsilia a záujmovej činnosti,“* približuje kurátor výstavy Peter Šimko.

Autor výstavy si vážil prácu našich starých rodičov, preto sa v spomienkach vždy vracia k ich koreňom. *„Pokiaľ nebudeme mať našich československých Baťov, či nášho Emila Bojdu v Bytči-Hrabovom, ktorý ako zázračná vedúca osobnosť dokáže rozbehnúť naše domáce firmy, tak bude s nami veľmi zle. Nesmieme zabúdať na precíznosť a kvalitu našich starých otcov, ktorí, keď niečo išli robiť, tak to, čo sľúbili, aj do bodky dodržali,“* dopĺňa Jozef Janiš.

Slávnostné otvorenie výstavy To, čo mám skutočne rád sa bude konať vo štvrtok 27. 7. 2024 o 16.00 v Sobášnom paláci v Bytči. Výstava bude prístupná do 31. 8. 2024 v rámci prehliadky.

Autor: PhDr. Magdaléna Lacková

Považské múzeum

hovorkyňa, marketingová pracovníčka

[lackova@pmza.sk](mailto:lackova@pmza.sk)